Likumprojekts

**Grozījums Dzīvokļa īpašuma likumā**

Izdarīt Dzīvokļa īpašuma likumā (Latvijas Vēstnesis, 2010, 183. nr.; 2016, 239. nr.; 2017, 128. nr.) šādu grozījumu:

Papildināt likumu ar 22. pantu šādā redakcijā:

"**22. pants. Dzīvokļu īpašnieku kopības lēmuma pieņemšana par elektronisko sakaru tīkla ierīkošanu, būvniecību vai pārvietošanu**

(1)  Dzīvokļu īpašnieku kopības lēmuma pieņemšanu par elektronisko saka­ru tīkla ierīkošanu, būvniecību vai pārvietošanu var ierosināt elektronisko sa­ka­ru komersants šajā likumā noteiktajā kārtībā, nosūtot dzīvokļa īpašniekam, dzī­vokļu īpašnieku kopības noteiktai personai vai dzīvojamās mājas pārvaldniekam rakstisku pieprasījumu un dokumentus, kas saistīti ar lēmuma pieņemšanu.

(2)  Dzīvokļa īpašnieks, dzīvokļu īpašnieku kopības noteikta persona vai pārvaldnieks mēneša laikā pēc pieprasījuma saņemšanas šajā likumā noteiktā kārtībāorganizē dzīvojamās mājas dzīvokļu īpašnieku kopības lēmuma pieņemšanu. Ja 30 dienu laikā dzīvokļa īpašnieks, dzīvokļu īpašnieku kopības noteikta persona vai pārvaldnieks nav organizējis dzīvojamās mājas dzīvokļu īpašnieku kopības lēmuma pieņemšanu, elektronisko sakaru komersants var organizēt dzīvokļa īpašuma kopības lēmuma pieņemšanu, nesasaucot dzīvokļu īpašnieku kopsapulci, – aptaujas veidā.

(3) Dzīvokļa īpašnieks, dzīvokļu īpašnieku kopības noteikta persona vai pārvald­nieks šā panta otrajā daļā minētajā gadījumā piecu darbdienu laikā pēc dzīvokļu īpašnieku kopības lēmuma pieņemšanas informē elektronisko sakaru komersantu, nosūtot dzīvokļu īpašnieku kopības lēmumu uz elektronisko sakaru komersanta juridisko adresi, ja elektronisko sakaru komersants pieprasījumā nav izteicis vēlmi saņemt dzīvokļu īpašnieku kopības lēmumu ar elektroniskā pasta starpniecību.

(4) Ja elektronisko sakaru komersants pats organizē dzīvokļu īpašnieku kopības lēmuma pieņemšanu saskaņā ar šā panta otro daļu, elektronisko sakaru komersants piecu darbdienu laikā pēc dzīvokļu īpašnieku kopības lēmuma pieņemšanas nosūta kopības lēmumu visiem dzīvokļu īpašniekiem un dzīvokļu īpašnieku kopības noteiktai personai vai pārvaldniekam. Nosūtot lēmumu mājas lietas turētājam – dzīvokļa īpašniekam, dzīvokļu īpašnieku kopības pilnvarotai personai vai pārvaldniekam –, elektronisko sakaru komersants tam pievieno dzīvokļu īpašnieku balsojumu rezultātus. Elektronisko sakaru komersants dzīvokļu īpašnieku kopības lēmuma pieņemšanu organizē par saviem finanšu līdzekļiem."

Satiksmes ministrs

Uldis Augulis